તાડકા વધ: વિશ્વામિત્ર જયારે રામ અને લક્ષ્મણને પોતાના યજ્ઞના રક્ષણ માટે લઇ જાય છે ત્યારે જંગલમાં તેમને તાડકા નામની રાક્ષસી મળે છે. તાડકા ઋષિઓના યજ્ઞ ભંગ કરીને સમગ્ર વિસ્તારમાં ત્રાસ વર્તાવતી હતી. વિશ્વામિત્ર રામને તેનો વધ કરવાનું કહે છે. પરંતુ રામ અચકાય છે. તાડકા રાક્ષસી હોવા છતાયે એક સ્ત્રી હતી અને વૈદિક સંસ્કાર મુજબ સ્ત્રીઓની હત્યા કરાવી એ ક્ષત્રિયો માટે વર્જ્ય હતું. વિશ્વામિત્ર રામને સમજાવે છે કે આ ધર્મસંકટમાં તેના અધાર્મિક વ્યવહારને જોવો જોઈએ,ના કે તે સ્ત્રી છે તે. અને રામ તેનો વધ કરે છે. આમ જયારે ધર્મના જ બે પહેલુઓ સામે આવે અને તેમાંથી કોઈ એક રસ્તો પસંદ કરવાનો હોય તો હંમેશા સમાજની દ્રષ્ટીએ વધુ ઉચિત રસ્તો જ પસંદ કરવો રહ્યો. બની શકે કે તે વ્યક્તિગત રીતે અયોગ્ય અથવા સમાજમાં નિંદાપાત્ર બને. તાડકા વધમાં રામ સમાજના લાભાર્થે સ્ત્રીને ન મારવાના વૈદિક સંસ્કારને છોડવા અને એ માટે પોતે સમાજની નજરમાં દોષિત ગણાવા માટે તૈયાર બને છે.